ΓΡΑΠΤΗ ΕΡΩΤΗΣΗ P-1819/98

υποβολή: W.G. van Velzen (PPE) προς την Επιτροπή

(29 Μαΐου 1998)

Θέμα: Απάντηση της Ευρωπαïκής Επιτροπής σχετικά με τον έλεγχο της μεταφοράς πυρηνικών αποβλήτων στη Γερμανία και στη Γαλλία

Την περασμένη εβδομάδα αποδείχθηκε ότι είχαν ραδιενεργό ακτινοβολία τα βαρέλια με τα οποία μεταφέρθηκαν ραδιενεργά απόβλητα της Γερμανίας σε τόπους αποθήκευσης στο Ahaus και στο Gorleben, καθώς και σε εργοστάσια επεξεργασίας αποβλήτων στη La Hague της Γαλλίας και στο Sellafield της Μεγάλης Βρετανίας. Τα ειδικά κοντέινερ Castor που χρησιμοποιούνται ήδη από τη δεκαετία του 80, επιτρέπουν μερικές φορές την διαρροή ραδιενεργούς ακτινοβολίας στην εξωτερική τους πλευρά, η οποία υπερβαίνει κατά εκατοντάδες φορές τα νόμιμα επιτρεπόμενα όρια ακτινοβολίας.

1. Έχει ενημερωθεί η Επιτροπή από τις εθνικές αρχές για τη σοβαρότητα και το μέγεθος αυτού του προβλήματος;

2. Ποιά είναι η σχετική ευθύνη της Επιτροπής;

3. Τα ραδιενεργά απόβλητα της Γερμανίας αποθηκεύονται, μεταξύ άλλων, στο Arhaus, κοντά στα ολλανδικά σύνορα. Ως εκ τούτου, ο κίνδυνος για τη δημόσια υγεία καθίσταται διασυνοριακός. Τί πρόκειται να πράξει η Επιτροπή προκειμένου να εξασφαλίσει τον έλεγχο των φορτηγών αυτοκινήτων και των σιδηροδρομικών οχημάτων που χρησιμοποιούνται κατά τη μεταφορά των ραδιενεργών αποβλήτων, ούτως ώστε η μεταφορά αυτή να εκτελείται χωρίς να υπάρχει κίνδυνος διαρροής ραδιενεργούς ακτινοβολίας;

Απάντηση της κας Bjerregaard εξ ονόματος της Επιτροπής

(9 Ιουλίου 1998)

Υπάρχουν διάφοροι τύποι περιεκτών που χρησιμοποιούνται για τη μεταφορά ραδιενεργών αποβλήτων και ακτινοβολημένου πυρηνικού καυσίμου. Οι τύποι που χρησιμοποιούνται για την μεταφορά τέτοιου καυσίμου στο Cap de la Hague και στο Sellafield, αντιστοίχως διαφέρουν μεταξύ τους, ενώ οι ίδιοι διακρίνονται από τον περιέκτη Castor, ο οποίος χρησιμοποιείται μόνο για τη μεταφορά και αποθήκευση τέτοιων υλικών στο εσωτερικό της Γερμανίας. Τα πρόσφατα γεγονότα προκλήθηκαν από την πληροφορία ότι είχε διαπιστωθεί ότι ο τύπος περιέκτη που χρησιμοποιείται για τη μεταφορά ακτινοβολημένου πυρηνικού καυσίμου στο Cap de la Hague ήταν, σε σημαντικό αριθμό περιπτώσεων, μολυσμένος με ίχνη ραδιενεργού υλικού, στην εξωτερική επιφάνειά του, καθύπέρβασιν των ανεκτών ορίων. Περαιτέρω πληροφορίες παρέχονται στην απάντηση της Επιτροπής στη γραπτή ερώτηση P-1723/98 της κας Bloch von Blottnitz(1). Ως αποτέλεσμα της μόλυνσης στους περιέκτες του Cap de la Hague, τα εμπλεκόμενα κράτη μέλη δρομολόγησαν ανάλογους ελέγχους σε άλλους τύπους περιεκτών, συμπεριλαμβανομένου, στην περίπτωση της Γερμανίας, του περιέκτη Castor.

1.-2. Τα κράτη μέλη είναι κατ'άμεσο τρόπο υπεύθυνα για την εφαρμογή της σχετικής κοινοτικής νομοθεσίας και δεν υπέχουν ειδικής υποχρεώσεως να ενημερώνουν την Επιτροπή για ζητήματα όπως τα ανωτέρω. Ωστόσο, η Επιτροπή, ως θεματοφύλακας των συνθηκών, έχει έλθει σε επαφή με τα εν λόγω κράτη μέλη, με σκοπό να ενημερωθεί σχετικά.

3. Κάθε κίνδυνος που διατρέχουν άτομα εξαιτίας της ραδιενεργού μόλυνσης των επιφανειών του περιέκτη, μπορεί να προκύψει μόνο από την άμεση επαφή ή την στενή προσέγγιση των εν λόγω ατόμων με τις επιφάνειες αυτές. Ως εκ τούτου, η κατάσταση στο Ahaus, κοντά στα ολλανδικά σύνορα, δεν συνιστά δυνάμει διασυνοριακό πρόβλημα.

Επιπλέον, από το ευρύ φάσμα των μέχρι σήμερα διαθέσιμων πληροφοριών, προκύπτει ότι δεν έχει υπάρξει υπερέκθεση ατόμων. Με βάση τα ανωτέρω, και όσον αφορά τις μελλοντικές ρυθμίσεις για την παρακολούθηση της τέτοιου τύπου μόλυνσης, η Επιτροπή δεν προτείνει την λήψη ειδικών μέτρων ως θεματοφύλακας των Συνθηκών.

(1) ΕΕ C 402 της 22.12.1998, σελ. 156.